Szépművészeti és MNG összevonása: elhalasztva / PRAE.HU - a művészeti portál
A szerdai kormányhatározat a Szépművészeti Múzeum főigazgatójának kezdeményezése és a Nemzeti Erőforrás Minisztérium előterjesztése alapján az egyesítésről szóló 2011. októberi döntést csupán határidejében módosította, tartalmában nem - tájékoztatta a Szépművészeti vezetője csütörtökön az MTI-t.
Baán László elmondása szerint világossá vált: a Nemzeti Galéria költségvetésében olyan mértékű hiány mutatkozik, hogy a két intézmény egyesítésére csak a pénzügyi problémák rendezése után kerülhet sor.
"Ez jelenti egyfelől az okok feltárását, másrészt az ebből fakadó intézkedési terv elkészítését" - jegyezte meg a Szépművészeti főigazgatója. Hozzátette: a Kormányzati Ellenőrzési Hivatal (KEHI) jelenleg folyó vizsgálata, annak lezárulta után, kellő alapot fog jelenteni a Nemzeti Galéria gazdálkodását rendező kormányzati intézkedésekhez.